Kollár, Jozef, poslanec NR SR (2010-09-08):
Vážený pán predsedajúci, vážené panie poslankyne, páni poslanci, dovoľte mi, aby som vám predniesol spoločnú správu výborov Národnej rady Slovenskej republiky o výsledku prerokovania záverečného účtu verejnej správy Slovenskej republiky za rok 2009 vrátane návrhu štátneho záverečného účtu Slovenskej republiky za rok 2009 (tlač 18). Návrh záverečného účtu verejnej správy Slovenskej republiky za rok 2009 vrátane návrhu štátneho záverečného účtu Slovenskej republiky za rok 2009 a jednotlivých kapitol pridelil predseda Národnej rady Slovenskej republiky rozhodnutím č. 12 z 13. júla 2010 na prerokovanie do 3. septembra 2010 s tým, že ako posledný bude o tomto bode rokovať výbor pre financie a rozpočet. Výsledky prerokovania vo výboroch. V súlade s rozhodnutím predsedu Národnej rady Slovenskej republiky uvedený návrh prerokovali všetky určené výbory. Uvedené výbory odporučili Národnej rade Slovenskej republiky A. zobrať na vedomie 1. návrh záverečného účtu verejnej správy Slovenskej republiky za rok 2009, ktorý podľa predbežných výsledkov vykazuje v metodike ESA 95 príjmy vo výške 21 705 286-tisíc eur, výdavky vo výške 25 994 749-tisíc eur a schodok vo výške 4 289 463-tisíc eur; 2. podiel schodku verejnej správy na hrubom domácom produkte za rok 2009, ktorý podľa predbežných údajov dosiahol hodnotu 6,8 % hrubého domáceho produktu; 3. konsolidovaný dlh verejnej správy, ktorý podľa predbežných údajov k 31. decembru 2009 dosiahol 22 584 494-tisíc eur, čo predstavuje 35,7 % hrubého domáceho produktu v roku 2009. Uvedené výbory odporučili schváliť 1. návrh štátneho záverečného účtu Slovenskej republiky za rok 2009, podľa ktorého v štátnom rozpočte dosiahli príjmy hodnotu 10 540 759-tisíc eur, výdavky 13 332 046-tisíc eur a schodok hodnotu 2 791 251-tisíc eur; 2. návrh, aby schodok štátneho rozpočtu vykázaný v štátnom záverečnom účte Slovenskej republiky za rok 2009 vo výške 2 791 251-tisíc eur bol uhradený príjmami z emitovaných štátnych dlhopisov v rovnakej výške; B. k návrhom kapitol štátneho záverečného účtu Slovenskej republiky za rok 2009: 1. V súlade s rozhodnutím predsedu Národnej rady Slovenskej republiky č. 12 z 3. júla 2010 návrh záverečných účtov kapitol prerokovali všetky výbory bez pripomienok. 2. Prerušené rokovanie. Ústavnoprávny výbor Národnej rady Slovenskej republiky prerušil rokovanie o návrhu záverečného účtu kapitoly Najvyšší súd Slovenskej republiky a zároveň požiadal a) podpredsedu vlády Slovenskej republiky a ministra financií Slovenskej republiky predložiť správu o zákonnosti vykonania vládneho auditu hospodárenia Najvyššieho súdu Slovenskej republiky; b) predsedu Najvyššieho súdu Slovenskej republiky predložiť stanovisko k zákonnosti vykonania vládneho auditu hospodárenia Najvyššieho súdu Slovenskej republiky. 3. Iniciatívne bol predmetný materiál prerokovaný aj Osobitným kontrolným výborom Národnej rady Slovenskej republiky na kontrolu činnosti SIS, pokiaľ ide o kapitolu Slovenská informačná služba, a Osobitným kontrolným výborom Národnej rady Slovenskej republiky na kontrolu činnosti NBÚ, pokiaľ ide o kapitolu Národného bezpečnostného úradu. C. K schváleniu spoločnej správy. Gestorský výbor uznesením č. 26 zo dňa 7. septembra 2010 1. schválil spoločnú správu výborov Národnej rady Slovenskej republiky, 2. navrhol Národnej rade podľa § 26 ods. 1 zákona Národnej rady o rokovacom poriadku v znení neskorších predpisov vysloviť súhlas, aby predseda Najvyššieho kontrolného úradu Slovenskej republiky Ján Jasovský uviedol stanovisko Najvyššieho kontrolného úradu k predmetnému bodu, a určil poslanca Kollára za spoločného spravodajcu. Ďakujem pekne. Poprosím predsedajúceho, aby otvoril rozpravu k tomuto bodu.